钦定古今图书集成/明伦汇编/家范典/第053卷 > 礼记 > 《内则》
## 钦定古今图书集成/明伦汇编/家范典/第053卷 > 礼记 > 《内则》

男女未冠笄者，鸡初鸣，咸盥漱、栉縰、拂髦、总角、衿缨，
皆佩容臭。昧爽而朝，问“何食饮矣？”若已食则退，若未
食，则佐长者视具。

〈陈注〉《总角》，总聚其发而结束之为角，童子之饰也。

又

男不言内，女不言外。非祭非丧，不相授器。“其相授，则
女受以篚。其无篚，则皆坐奠之，而后取之。外内不共
井，不共湢浴，不通寝席，不通乞假。男女不通衣裳。内
言不出，外言不入。”男子入内，不啸不指。夜行以烛，无
烛则止。女子出门，必拥蔽其面；夜行以烛，无烛则止。
道路，“男子由右，女子由左。”

又

子能食，食教以右手。能言。男唯女俞，男鞶革，女鞶丝。

〈陈注〉“鞶，小囊盛帨巾”者，男用韦，女用缯帛。

又

七年，“男女不同席，不共食。”

又

女子十年不出，姆教“婉娩听从。”执麻枲，治丝茧，织纴
组𬘓，学女事，以共衣服。观于祭祀，纳酒浆、笾豆菹醢，
礼相助奠。

〈陈注〉“十年不出”，谓十岁则恒处于内也。姆，女师也。婉，谓言语。娩，谓容貌。司马公云：“柔顺貌。”纴，缯帛之属。组，亦织也，《诗》“执辔如组。𬘓之制似绦，古人以置诸冠服缝中者。”全庆源辅氏曰：“婉，有委曲之意，娩，有迟缓之意，听从，所谓以顺为正也。妇人之容德，莫此为盛，始于容德，中于女工之事，终于祭祀之礼，妇人之事尽是矣。”　严陵方氏曰：“不出，谓常居闺阁之内也。听则有所受，从则无所违，皆女德也。执麻枲则绩事也；治丝茧则蚕事也。观于祭祀，则欲其习熟是事故也，非特观之而已，又且纳酒浆、笾豆、菹、醢等物以致其礼，相助长者而奠之于神焉。《诗》不云乎：‘于以奠之，宗室牖下。谁其尸之？有齐季女’？盖助奠之谓也。”

十有五年而笄，二十而嫁，有故二十三年而嫁。聘则
为妻，奔则为妾。凡女拜尚右手。

〈陈注〉十五许嫁则笄。未许嫁者二十而笄，故谓父母丧妻，齐也。妾之言接，言得接见于君子，不得伉俪也。尚左尚右，阴阳之别。〈大全〉严陵方氏曰：“三五而圆者月也，故女子之年至是数而笄。笄者，妇人首饰，盖成人之服也。夫男子冠则有成人之礼，女子笄则当许嫁之时。然嫁止于二十，娶必止于三十者，阴以少为美，阳以壮为强故也。然《经》亦举其大略耳。故王氏谓女子非二十而后可嫁，以为二十而不嫁则非礼。男子三十而娶，四十强而仕”，推此可知。聘言由彼而问此，奔言自此而趋彼。拜尚右手，尊阴道也。